Марко Ганчев
Валцова мелница

chitanka.info

Поповете с амвона не успяха,

ни словомелещите политици,

но валцовите мелници ни смляха

в обществено брашно, паспал и трици.

Воловете опъваха юлара,

смутени от свистенето на вала

и шибахме ги с дядо в надпревара,

той — седнал, аз — изправен на чувала.

Те по долавяли са в тоя громол

бумтежите на дяволско копито,

щом новият — макар и хитър — хромел

не мели твоя хляб от твое жито.

Защо бе нужно цялото кадърно

семейство да се труди цяло лято

почти като златар над всяко зърно,

от слънчева материя излято?

За миг чувалите от всички ниви

поглъща кошът във водовъртежи —

от работливи жито, от лениви.

Чувалчето ти кой ще забележи?

Смутени от промишления громол,

напразно все опъваме до днеска

юзди пред крематориума-хромел

прахът ни да не бъде обща смеска…

1986

Заслуги

Имате удоволствието да четете тази книга благодарение на Моята библиотека и нейните всеотдайни помощници.

Лого на Моята библиотека
http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.